
Stromális sejt-eredetű növekedési faktor-1 (SDF-1) gén polimorfizmusának szerepe a diabéteszes retinopathia kialakulásában

Bevezetés: A diabéteszes retinopátia kialakulásának hátterében álló stromális sejt-eredetű növekedési faktor-1 (SDF-1) gén polimorfizmusának (SDF-1 G801A) vizsgálata a diabéteszes retinopátia különböző formáinak kialakulásában.
Módszer: Prospektív tanulmányunkban klinikánkon 99 (1-es típusú: 28, 2-es típusú: 71) diabéteszes retinopátia miatt gondozott beteg SDF-1 gén polimorfizmusának genotípus eloszlását vizsgáltuk PCR-RFLP (Polimeráz láncreakció-Restrikciós fragment hosszúság polimorfizmus) módszer segítségével. Betegeinket a retinopátia súlyossága alapján alcsoportokba osztottuk (Nincs/Enyhe Háttérretinopátia n=25, Makulaödéma n=25, Proliferatív Retinopátia n=21, Makulaödéma + Proliferatív Retinopátia n=28). Az SDF-1 gén polimorfizmusának hatását a retinopátia különböző formáinak kialakulására többváltozós regressziós modellben vizsgáltuk.
Eredmények: A többváltozós modell szerint az SDF-1 gén polimorfizmus homozigóta genotípusa szignifikáns összefüggést mutatott a makulaödéma, illetve a makulaödéma és proliferatív retinopátia együttes előfordulásával, a diabétesz fennállási idejét és a hipertóniát kontroll alatt tartva (r2=0.71 p<0.05). A heterozigóta genotípus a makulaödéma, illetve makulaödéma és proliferatív retinopátia együttes kialakulására vonatkozóan marginális rizikófaktornak mutatkozott (p=0.08).
Következtetés: Az SDF-1 gén polimorfizmus (SDF-1 G801A) homozigóta genotípus jelenléte szignifikáns hajlamosító tényezőként szerepelhet a retinopátia súlyos, vakságot okozó formáinak kialakulásában, különös tekintettel a diabéteszes makulaödémára.



